Just Läti Hendriku püüd näidata Albertit võitluses suurte raskustega andis temale põhjust piiskop Al­berti peavastaseid eestlasi, resp. Lembitut, kirjeldada tõsikujuna üksikasjalisemalt, Lembitut vastasena näidata, nagu ta oli: osav sõjas ja väsimata poliitilistes kavatsustes piis­kopi vastu. Piiskopi raske töö, tema teene paavsti ees seisab  niisuguste suurte raskuste äravõitmises. See oli L. H. algkirja otstarve: piiskop Albert on kõik tei­nud, mis Liivis-Eestis suurt on tehtud, mõõgaordu teened on palju vähemad, kuigi nad hooplevad, ja Taani, kes enesel arvab eesõigusi ja suuri teeneid olevat Balti rannamail, Taani on ristikirikule oma tegevusega otse kahju toonud. Kõike seda võib lugeja kergesti märgata L. H. kroonika ridade vahelt. Nagu nüüd, nii tuleb ka muistsetes diplomaatilistes märgukirjades peaasju tihti "ridade vahelt" lugeda.